Cydweithredu a phartneriaethau

1. **Beth yw 'ôl troed' y Byrddau Partneriaeth Rhanbarthol?**

Mae Byrddau Partneriaeth Rhanbarthol newydd yn cael eu sefydlu er mwyn sbarduno’r gwaith o ddarparu gwasanaethau iechyd a chymdeithasol yn effeithiol. Dan y rheoliadau mae’n ofynnol sefydlu saith o fyrddau partneriaeth rhanbarthol i gyd-fynd ag ôl troed y bwrdd iechyd.

1. **Beth yw aelodaeth y Byrddau Partneriaeth Rhanbarthol?**

Mae’r rheoliadau’n pennu aelodaeth graidd ar gyfer Byrddau Partneriaeth Rhanbarthol. Mae’r rhain yn cynnwys o leiaf un aelod etholedig o awdurdod lleol ac aelod o’r bwrdd iechyd lleol. Mae’n rhaid i ddau unigolyn sy’n cynrychioli’r trydydd sector fod yn aelodau.

Mae’r rheoliadau hyn yn ei gwneud yn ofynnol hefyd i fyrddau gynnwys un unigolyn i gynrychioli pobl ag anghenion gofal a chymorth ac un unigolyn i gynrychioli gofalwyr. Cydnabyddir y bydd y byrddau yn gorfod cydweithio â phaneli dinasyddion rhanbarthol, neu grwpiau perthnasol eraill, er mwyn sicrhau bod llais dinasyddion
yn cael ei glywed er mwyn llywio’r gwaith o ddatblygu a darparu gwasanaethau integredig.

Tra bod y rheoliadau’n pennu aelodaeth graidd, maen nhw’n caniatáu i fyrddau partneriaeth rhanbarthol gyfethol unigolion eraill i fod yn aelodau hefyd fel sy’n briodol.

1. **Sut bydd y Byrddau Partneriaeth Rhanbarthol yn cael eu ffurfio?**

Bydd y Byrddau Partneriaeth Rhanbarthol yn cael eu ffurfio yn ôl y trefniadau presennol ar gyfer y grwpiau arweinyddiaeth rhanbarthol a’r fforymau partneriaeth rhanbarthol. Mae trefniadau partneriaeth rhanbarthol wedi’u sefydlu ar sail anstatudol i gefnogi’r broses o ddarparu Gwasanaethau Cymdeithasol Cynaliadwy ar gyfer Cymru a gweithredu’r Ddeddf. Bydd gan y byrddau partneriaeth rhanbarthol statudol newydd swyddogaethau penodol mewn perthynas ag arwain, cynllunio a darparu gwasanaethau iechyd a chymdeithasol integredig, fel y pennir yn y rheoliadau. Y trefniadau presennol yw’r man cychwyn ar gyfer y byrddau newydd. Dylai grwpiau partneriaeth cyfredol fod wrthi nawr yn cynllunio sut y byddant yn adeiladu ar y gwaith da hyd yn hyn i ailffurfio eu trefniadau er mwyn sicrhau proses bontio esmwyth i’r gofynnon statudol newydd yn dilyn eu gweithredu ym mis Ebrill 2016.

1. **Beth yw’r cysylltiad rhwng yr asesiad poblogaeth a’r Byrddau Partneriaeth Rhanbarthol?**

Mae Adran 14 y Ddeddf yn ei gwneud yn ofynnol i awdurdodau lleol a byrddau iechyd lleol gynnal asesiad poblogaeth ar y cyd o anghenion gofal a chymorth, gan gynnwys anghenion cymorth gofalwyr. Bydd yr asesiad poblogaeth hwnnw yn darparu’r sail dystiolaeth glir a phenodol ar gyfer llywio gwaith Byrddau Partneriaeth Ranbarthol.

1. **Beth yw’r gofynion mewn perthynas â chronfeydd ar y cyd?**

Mae cyllidebau ar y cyd yn ofynnol mewn perthynas â swyddogaethau cymorth i deuluoedd ac, o 2018, cartrefi gofal. Gall partneriaethau benderfynu hefyd ynglŷn â chronfeydd cyfun i ymateb yn llawnach i’w hasesiadau poblogaeth a byddwn yn disgwyl iddynt ddefnyddio’r pŵer hwn yn effeithiol er mwyn gwneud gwahaniaeth.

Nid dyma’r unig ffordd o fwrw iddi gydag integreiddio – mae cyllidebau cyfun yn adnodd pwysig ond nid ydynt yn ateb ynddynt eu hunain. Mae’n rhaid i ddealltwriaeth wirioneddol o anghenion y boblogaeth ac ymrwymiad llwyr i ddarparu gwasanaethau drwy ddulliau integredig fod yn sail i’r dull hwn.

1. **Gan fod y Byrddau Diogelu wedi’u trefnu ar sail ôl troed gwahanol i’r Byrddau Partneriaeth Rhanbarthol, sut byddant yn cydweithio?**

Mae’r Ddeddf yn darparu ar gyfer ôl troed cydlynol a chyffredin hefyd mewn perthynas â sefydlu Byrddau Diogelu.

Mae gan Fyrddau Diogelu a Byrddau Partneriaeth Rhanbarthol aelodaeth a rolau statudol gwahanol. Mae Byrddau Diogelu’n galluogi ac yn cefnogi dulliau gweithio amlasiantaethol er mwyn atal unrhyw gam-drin ac esgeulustod o blant ac oedolion ac yn cefnogi’r dulliau hynny. Mae’r Byrddau Partneriaeth Rhanbarthol yn cefnogi darpariaeth weithredol gwasanaethau gofal a chymorth integredig.

Mae’r gwaith wedi datblygu digon fel y gellid ad-drefnu Byrddau Diogelu Plant presennol ar sail yr ôl troed ar gyfer darparu gwasanaeth cyhoeddus. Mewn ymateb i’r ymarfer ymgynghori ar Fyrddau Partneriaeth Rhanbarthol, mae yna farn gyffredinol y dylid cael Bwrdd Partneriaeth Rhanbarthol ar wahân ar gyfer Powys.

1. **Beth yw’r cysylltiad rhwng y Byrddau Partneriaeth Rhanbarthol newydd a’r Byrddau Gwasanaeth Cyhoeddus sy’n ofynnol dan Ddeddf Llesiant Cenedlaethau’r Dyfodol (Cymru) 2015?**

Mae Byrddau Partneriaeth Rhanbarthol yn cael eu sefydlu ar lefel byrddau iechyd lleol sbarduno integreiddio gwasanaethau iechyd a chymdeithasol er mwyn cynllunio gwasanaethau gofal a chymorth integredig, arloesol a sicrhau eu bod yn cael eu darparu er mwyn diwallu anghenion pobl yn y ffordd orau mewn ymateb i’r asesiad

poblogaeth. Byddant yn y sefyllfa orau i sicrhau bod dulliau doeth yn cael eu defnyddio mewn perthynas â chymorth. Mae Byrddau Gwasanaeth Cyhoeddus ar lefel ardaloedd awdurdodau lleol a byddant yn cynnwys amrywiaeth ehangach o bartneriaid i ystyried llesiant economaidd, cymdeithasol, amgylcheddol a diwylliannol ehangach yr ardal mewn ffordd strategol. Byddant yn nodi’n lleol nifer fach o flaenoriaethau yn lleol i weithredu arnynt ar y cyd ar draws yr ardal, a allai gynnwys materion gofal a chymorth neu beidio.